<https://www.uvzsr.sk/index.php?option=com_content&view=article&id=5313:svetova-zdravotnicka-organizacia-opiie-kiahne-predstavuju-ohrozenie-verejneho-zdravia-medzinarodneho-vyznamu&catid=56:tlaove-spravy&Itemid=62>

|  |  |  |
| --- | --- | --- |
| Svetová zdravotnícka organizácia: Opičie kiahne predstavujú ohrozenie verejného zdravia medzinárodného významu | [Tlačiť](https://www.uvzsr.sk/index.php?view=article&catid=56:tlaove-spravy&id=5313:svetova-zdravotnicka-organizacia-opiie-kiahne-predstavuju-ohrozenie-verejneho-zdravia-medzinarodneho-vyznamu&tmpl=component&print=1&layout=default&page=&option=com_content&Itemid=62) | [E-mail](https://www.uvzsr.sk/index.php?option=com_mailto&tmpl=component&link=d5564a28e8c290ebbdec5616bd515188c1ac3f30) |

|  |
| --- |
| [Tlačové správy](https://www.uvzsr.sk/index.php?option=com_content&view=category&id=56:tlaove-spravy&layout=blog&Itemid=62) |
| **Piatok, 29. Júl 2022 10:22** |
| **Svetová zdravotnícka organizácia (WHO) dňa 23. júla 2022 vyhlásila epidémiu opičích kiahní za ohrozenie verejného zdravia medzinárodného významu podľa Medzinárodných zdravotných predpisov (IHR).** Epidémia sa k tomuto dátumu týkala 75 štátov a teritórií, zaznamenaných bolo celkovo vyše 16-tisíc prípadov, pričom v piatich prípadoch v africkom regióne došlo k úmrtiu.  **Medzi dotknutými krajinami s výskytom opičích kiahní je aj Slovensko.** Prvý laboratórne potvrdený prípad bol na území Slovenska [zaznamenaný začiatkom júla 2022.](https://www.uvzsr.sk/index.php?option=com_content&view=article&id=5195:pripady-opiich-kiahni-v-europskom-regione-zakladne-informacie-o-ochoreni&catid=56:tlaove-spravy&Itemid=62)  Opičie kiahne síce nie sú nové ochorenie, no výskyt prípadov mimo endemických území Afriky oprávnene vyvoláva odborný záujem, či priamo znepokojenie. Priebežne preto prebiehajú odborné diskusie na medzinárodnej úrovni o pôvode, možnostiach šírenia vírusu a vhodnej forme prevencie.  **Cieľom vyhlásenia WHO je systémovo napomôcť lepšej medzinárodnej koordinácii, ochrane pred ochorením, dôslednejšej kontrole výskytu a zjednotiť globálnu reakciu na ochorenie, ktoré predstavuje ohrozenie verejného zdravia na medzinárodnej úrovni.**  **Kritériá na vyhlásenie ohrozenia verejného zdravia medzinárodného významu (PHEIC)**  [Medzinárodné zdravotné predpisy (IHR)](https://www.who.int/publications/i/item/9789241580410) sú nástrojom medzinárodného práva verejného, ktorý definuje práva a povinnosti krajín pri zvládaní udalostí v oblasti verejného zdravia a núdzových situácií, ktoré majú potenciál prekračovať hranice. Sú záväzné pre [Svetovú zdravotnícku organizáciu (WHO) a 196 krajín vrátane Slovenska.](https://www.who.int/health-topics/international-health-regulations#tab=tab_1)  **Cieľom IHR je predchádzať medzinárodnému šíreniu zdravotných hrozieb, chrániť pred ním, kontrolovať ho a reagovať naň. Predpisy zaväzujú zúčastnené krajiny k tomu, aby vybudovali svoje kapacity na zisťovanie, hodnotenie, hlásenie a reakciu na udalosti v oblasti verejného zdravia.**  Podľa Medzinárodných zdravotných predpisov je nutné pri rozhodovaní o tom, či epidémia predstavuje ohrozenie verejného zdravia medzinárodného významu, zvážiť päť kritérií:   1. **Informácie poskytnuté štátmi** – z nich vyplýva, že vírus spôsobujúci ochorenie na opičie kiahne sa rýchlo rozšíril do mnohých krajín, ktoré sa s ním predtým nestretli; 2. **Kritériá na vyhlásenie mimoriadnej situácie v oblasti verejného zdravia medzinárodného významu podľa Medzinárodných zdravotných predpisov** – tie v prípade opičích kiahní boli prevažne splnené; 3. **Odporúčanie výboru pre núdzové situácie** – ten však [na druhom zasadnutí k výskytu opičích kiahní 21. júla 2022 nedosiahol konsenzus či epidémia ochorenia predstavuje ohrozenie verejného zdravia medzinárodného významu;](https://www.who.int/news/item/23-07-2022-second-meeting-of-the-international-health-regulations-(2005)-(ihr)-emergency-committee-regarding-the-multi-country-outbreak-of-monkeypox) 4. **Vedecké zásady, dôkazy a ďalšie relevantné informácie** – v súčasnosti sú nedostatočné, ohľadom opičích kiahní naďalej existuje mnoho neznámych; 5. **Riziko pre ľudské zdravie, medzinárodné šírenie a možnosť narušenia medzinárodnej dopravy**.**Po nejednoznačnom stanovisku núdzového výboru sa generálny riaditeľ WHO Tedros A. Ghebreyesus vzhľadom na okolnosti epidémie rozhodol v sobotu 23. júla 2022 využiť svoju právomoc a prebiehajúcu epidémiu opičích kiahní deklaroval za ohrozenie verejného zdravia medzinárodného významu.**   *„Stručne povedané, máme tu ohnisko nákazy, ktoré sa rýchlo rozšírilo po celom svete prostredníctvom nových spôsobov prenosu, o ktorých toho príliš málo vieme, a ktoré spĺňa kritériá Medzinárodných zdravotných predpisov,“* rámcoval dôvody svojho rozhodnutia na mimoriadnej tlačovej konferencii ([celé vyhlásenie generálneho riaditeľa WHO nájdete tu](https://www.who.int/director-general/speeches/detail/who-director-general-s-statement-on-the-press-conference-following-IHR-emergency-committee-regarding-the-multi--country-outbreak-of-monkeypox--23-july-2022)).  **WHO upozorňuje na nebezpečenstvo stigmatizácie a diskriminácie**  **Podľa aktuálneho hodnotenia WHO je riziko opičích kiahní celosvetovo a vo všetkých regiónoch sveta mierne, s výnimkou európskeho regiónu, kde riziko označujú za vysoké.**  Existuje tiež jasné riziko ďalšieho medzinárodného šírenia, hoci riziko narušenia medzinárodnej dopravy zostáva v súčasnosti nízke. V súlade s týmito závermi boli vypracované súbory odporúčaní pre krajiny s ohľadom na výskyt a potenciál šírenia ochorenia v daných populáciách.  *„Ide o epidémiu, ktorú možno zastaviť správnymi stratégiami v správnych skupinách*,*“* vyhlásil **Tedros A. Ghebreyesus.**  Podľa generálneho riaditeľa WHO je preto nevyhnutné, aby všetky krajiny úzko spolupracovali s MSM komunitami, aby navrhli a poskytovali účinné informácie a služby a aby prijali opatrenia, ktoré chránia zdravie, ľudské práva a dôstojnosť postihnutých komunít.  „*Stigma a diskriminácia môžu byť rovnako nebezpečné ako akýkoľvek vírus. Okrem našich odporúčaní krajinám vyzývam aj organizácie občianskej spoločnosti vrátane tých, ktoré majú skúsenosti s prácou s ľuďmi žijúcimi s HIV, aby s nami spolupracovali v boji proti stigme a diskriminácii. S nástrojmi, ktoré máme k dispozícii už teraz, však môžeme zastaviť prenos a dostať túto epidémiu pod kontrolu*,*“* zdôraznil generálny riaditeľ WHO **Tedros A. Ghebreyesus.**  **Postup ÚVZ SR v kontexte výskytu opičích kiahní v EU regióne**  Slovensko podniklo v reakcii na začiatok epidémie v Európe preventívne kroky. V rámci prípravy na výskyt opičích kiahní na Slovensku sme boli aktívni - hlavný hygienik Ján Mikas vydal dňa 24.05.2022 pre regionálne úrady verejného zdravotníctva, všeobecných lekárov, špecialistov, infektológov a dermatovenerológov usmernenie v súvislosti s výskytom ochorení na opičie kiahne v Európe. Popisuje charakteristiku ochorenia, definíciu a manažment potvrdených prípadov a ich kontaktov, prevenciu a liečbu, laboratórnu diagnostiku a podobne.  Národné referenčné centrum pre chrípku pri ÚVZ SR na základe odporúčaní ECDC a WHO zaviedlo laboratórnu diagnostiku opičích kiahní. Od 6.6.2022 bolo v laboratóriu vyšetrených niekoľko desiatok vzoriek biologického materiálu PCR metódou.  ÚVZ SR v spolupráci s Vedeckým parkom Prírodovedeckej fakulty UK zabezpečuje sekvenovanie genetickej informácie zo všetkých pozitívnych vzoriek. Výsledné sekvencie sú následne publikované v databázach GISAID a ENA.  Ešte pred vyhlásením WHO viedol ÚVZ SR cielený dialóg so zástupcami dotknutých komunít a podrobne ich informoval o priebežnom vývoji situácie v zahraničí aj na území Slovenska. Súčasťou boli osvetové materiály a ich distribúcia, ako aj všeobecná osveta verejnosti o ochorení a známych mechanizmoch šírenia vírusu v ľudskej populácii. Vypracované boli tiež odporúčania pre organizátorov podujatí, ktoré [vychádzajú z odporúčaní WHO a ECDC](https://www.ecdc.europa.eu/en/news-events/ecdc-and-who-produce-risk-communication-and-community-engagement-advice-toolkit-public).  Úrad verejného zdravotníctva SR dôkladne monitoruje situáciu vo výskyte opičích kiahní a je v kontakte s európskymi štátmi prostredníctvom európskeho systému včasného varovania a reakcie EWRS.  **Úrad verejného zdravotníctva Slovenskej republiky** |